ทีมพลีชีพ มหาวายร้าย

ทีมพลีชีพ มหาวายร้าย (italic=yes) เป็นภาพยนตร์แนวซูเปอร์ฮีโรอเมริกัน ฉายเมื่อปี ค.ศ. 2016 สร้างจากทีมตัวร้ายที่มีพลังพิเศษชื่อเดียวกันของดีซีคอมิกส์ เป็นภาพยนตร์เรื่องที่สามในจักรวาลขยายดีซี เขียนบทและกำกับโดย เดวิด เอเยอร์ มีนักแสดงนำจำนวนมาก ได้แก่ วิลล์ สมิธ, จาเรด เลโท, มาร์โก ร็อบบี, โจเอล คินนาแมน, วิโอลา เดวิส, ไจ คอร์ตนีย์, เจย์ เฮอร์นันเดส, แอดิวาเล แอคินูเย อากบาเจ, คาเรน ฟูกูฮาระ, ไอค์ แบรินโฮลทซ์, สก็อตต์ อีสต์วูดและคาร่า เดอเลวีญ ในภาพยนตร์ หน่วยงานลับของรัฐบาลนำโดย อะแมนดา วอลเลอร์ ได้เกณฑ์เหล่าตัวร้ายที่มีพลังพิเศษที่ถูกขังคุก เพื่อมาทำภารกิจลับและช่วยโลกจากภัยคุกคามอันทรงพลังเพื่อแลกกับลดโทษ
ในเดือนกุมภาพันธ์ ค.ศ. 2009 ภาพยนตร์กำลังอยู่ในขั้นตอนการพัฒนาภายในวอร์เนอร์บราเธอส์ เอเยอร์เซ็นสัญญาทำหน้าที่เขียนบทและกำกับในเดือนกันยายน ค.ศ. 2014 และเริ่มการคัดเลือกนักแสดงในเดือนตุลาคม การถ่ายทำเริ่มต้นเมื่อวันที่ 13 เมษายน ค.ศ. 2015 ที่ โทรอนโต, ออนแทรีโอ มีการถ่ายทำเพิ่มเติมที่ ชิคาโก การถ่ายทำสิ้นสุดในเดือนสิงหาคมปีเดียวกัน
ทีมพลีชีพ มหาวายร้าย ฉายรอบปฐมทัศน์ที่ นครนิวยอร์ก เมื่อวันที่ 1 สิงหาคม ค.ศ. 2016 และฉายในสหรัฐในระบบ เรียลดี3ดี, ไอแมกซ์และไอแมกซ์3ดี เมื่อวันที่ 5 สิงหาคม ค.ศ. 2016 ภาพยนตร์เปิดตัวได้อย่างแข็งแกร่งและได้สร้างสถิติใหม่ในบ็อกซ์ออฟฟิศ ภาพยนตร์ทำเงินมากกว่า 746 ล้านดอลลาร์สหรัฐทั่วโลก กลายเป็นภาพยนตร์ที่ทำเงินสูงสุดอันดับที่สิบของปี ภาพยนตร์ได้รับการตอบรับที่แย่จากนักวิจารณ์ โดยติในเรื่องของเนื้อเรื่อง, ทิศทางของภาพยนตร์, การตัดต่อและตัวละคร แต่ได้รับคำชมในเรื่องของนักแสดงและเทคนิคการแต่งหน้า ภาพยนตร์ได้รับการเสนอชื่อเข้าชิงและชนะเลิศในหลากหลายรางวัลในหลากหลายสาขา เช่น ชนะเลิศ รางวัลออสการ์ สาขาแต่งหน้าทำผมยอดเยี่ยม ใน งานประกาศผลรางวัลออสการ์ ครั้งที่ 89 กลายเป็นภาพยนตร์เรื่องแรกในจักรวาลขยายดีซีที่ชนะเลิศรางวัลออสการ์ ภาพยนตร์ที่มีเนื้อเรื่องต่อจากนี้ ได้แก่ ทีมนกผู้ล่า กับฮาร์ลีย์ ควินน์ ผู้เริดเชิด ภาพยนตร์เรื่องแยก แสดงนำโดย ร็อบบี ในปี ค.ศ. 2020 และ เดอะ ซุยไซด์ สควอด ภาพยนตร์ภาคต่อยืนเดี่ยว ในปี ค.ศ. 2021 ซึ่งมี ร็อบบี, คินนาแมน, เดวิสและคอร์ตนีย์ กลับมารับบทเดิม

**โครงเรื่อง**
หลังซูเปอร์แมนเสียชีวิต เจ้าหน้าที่อแมนดา วอลเลอร์มีแผนที่จะสร้างทีม "ซุยไซด์สควอด" ซึ่งมีสมาชิกเป็นอาชญากรอันตรายเพื่อใช้ต่อต้านภัยคุกคามโลก โดยมีสมาชิกได้แก่ เดดช็อต, ฮาร์ลีย์ ควินน์, เอลไดอะโบล, กัปตันบูมเมอแรง, คิลเลอร์ครอคและสลิปน็อต อแมนดาให้ริก แฟลกเป็นหัวหน้าทีมนี้ โดยมีข้อเสนอกับสมาชิกทีมคือการลดโทษให้หากทำงานสำเร็จ ทั้งหมดถูกฝังระเบิดไว้ที่คอเพื่อกันการหลบหนี 
เมื่อเอนแชนเทรส วิญญาณแม่มดร้ายที่ครอบงำดร. จูน มูน แฟนสาวของแฟลกหลุดจากการควบคุม แอนแชนเทรสได้ยึดครองเมืองมิดเวย์ โดยได้รับความช่วยเหลือจากอินคิวบัส ผู้เป็นพี่ชาย อแมนดาจึงสั่งให้ทีมซุยไซด์สควอดไปทำภารกิจพาตัวเป้าหมายออกมาจากที่นั่น ทั้งหมดพบกับคะตะนะ นักรบสาวผู้ใช้ดาบสะกดวิญญาณเป็นอาวุธ ด้านโจ๊กเกอร์ คนรักของฮาร์ลีย์รู้ถึงสถานการณ์ดังกล่าวจึงหาทางช่วยเธอ
ทีมซุยไซด์สควอดไปที่เมืองมิดเวย์ด้วยเฮลิคอปเตอร์ แต่เฮลิคอปเตอร์ตก ทั้งหมดจึงต้องเดินเท้าต่อ กัปตันบูมเมอแรงและสลิปน็อตพยายามหนี กัปตันบูมเมอแรงถูกจับตัวได้ แต่สลิปน็อตถูกระเบิดเสียชีวิต ทีมต่อสู้กับลูกน้องของเอนแชนเทรสก่อนจะไปถึงที่หมายและพบว่าเป้าหมายดังกล่าวคือ ตัวอแมนดาเอง
ทีมพาอแมนดาไปส่งขึ้นเฮลิคอปเตอร์ แต่กลับพบว่าเฮลิคอปเตอร์ลำนั้นถูกโจ๊กเกอร์ยึด โจ๊กเกอร์ปลดระเบิดที่คอของฮาร์ลีย์แล้วพาเธอหนีไปได้ แต่ฮาร์ลีย์ร่วงจากเฮลิคอปเตอร์ก่อนเฮลิคอปเตอร์จะถูกยิงตก ด้านอแมนดาที่ขึ้นเฮลิคอปเตอร์อีกลำถูกเอนแชนเทรสลักพาตัวไป ส่วนฮาร์ลีย์กลับมาหาทีมอีกครั้ง
เมื่อทราบข่าวที่อแมนดาถูกลักพาตัว ทีมตั้งใจจะยกเลิกภารกิจ แต่แฟลกเลือกจะเดินหน้าต่อเพราะคำพูดปลุกใจแกมบังคับของเดดช็อต ทีมจึงไปช่วยอแมนดา โดยให้คิลเลอร์ครอคดำน้ำลงไปใต้สถานีรถไฟเพื่อติดตั้งระเบิด ส่วนคนอื่น ๆ สู้กับเอนแชนเทรส เอลไดอะโบลสู้กับอินคิวบัสก่อนจะสละชีวิตเพื่อฆ่าอินคิวบัส ด้านเอนแชนเทรสซึ่งบาดเจ็บเสนอจะทำความปรารถนาของสมาชิกทีมซุยไซด์สควอดให้เป็นจริงโดยแลกกับการย้ายข้าง ฮาร์ลีย์แกล้งตอบรับก่อนจะใช้ดาบแทงเอนแชนเทรสและแฟลกทำลายหัวใจแม่มด ทำให้เอนแชนเทรสถูกทำลายและคืนร่างจูนกลับมา ทีมช่วยอแมนดาและจบภารกิจ โดยอแมนดาตกลงลดโทษให้ 10 ปีพร้อมสิทธิพิเศษอื่น ๆ ให้กับสมาชิกทีมทุกคนยกเว้นกัปตันบูมเมอร์แรง ในตอนจบห้องขังของฮาร์ลีย์ถูกระเบิดและผู้ที่เข้ามาหาเธอคือ โจ๊กเกอร์
ในฉากหลังเครดิต อแมนดาส่งมอบเอกสารที่มีข้อมูลของเมตาฮิวแมนคนอื่น ๆ ให้บรูซ เวย์น โดยอแมนดาอนุมานได้ถึงตัวตนอีกด้านหนึ่งของเวย์น ด้านเวย์นบอกว่าซุยไซด์สควอดไม่มีความจำเป็นใด ๆ อีก เพราะเขาและเมตาฮิวแมนคนอื่น ๆ จะทำหน้าที่นี้แทน

**นักแสดง**
 วิลล์ สมิธ รับบท ฟลอยด์ ลอว์ตัน / เดดช็อต  มือปืนที่ยิงปืนแม่น- จาเรด เลโท รับบท โจ๊กเกอร์ อาชญากรโรคจิต คนรักของฮาร์ลีย์- มาร์โก ร็อบบี รับบท ฮาร์ลีน ควินเซล / ฮาร์ลีย์ ควินน์ อดีตจิตแพทย์ผู้กลายเป็นคนบ้า คนรักของโจ๊กเกอร์- โจเอล คินนาแมน รับบท พันเอกริก แฟลก หัวหน้าทีมซุยไซด์สควอด คนรักของจูน- วิโอลา เดวิส รับบท อแมนดา วอลเลอร์ เจ้าหน้าที่ของรัฐบาล- ไจ คอร์ตนีย์ รับบท ดิกเกอร์ ฮาร์คเนสส์ / กัปตันบูมเมอแรง โจรผู้ใช้บูมเมอแรงเป็นอาวุธ- เจย์ เฮอร์นันเดส รับบท ชาโต ซานตานา / เอลไดอะโบล อดีตอาชญากรผู้มีความสามารถในการควบคุมเปลวไฟ- แอดิวาเล แอคินูเย อากบาเจ รับบท เวย์ลอน โจนส์ / คิลเลอร์ครอค ชายผู้มีความผิดปกติทางผิวหนัง ลักษณะคล้ายจระเข้- อดัม บีช รับบท สลิปน็อต / คริสโตเฟอร์ ไวส์ นักฆ่ารับจ้างที่มีความชำนาญในการใช้เชือก- คาร่า เดอเลวีญ รับบท ดร. จูน มูน / เอนแชนเทรส นักโบราณคดีผู้ถูกวิญญาณแม่มดสิงร่าง คนรักของแฟลก- แคเรน ฟุกุฮะระ รับบท ทัตซึ ยะมะชิโระ / คะตะนะ นักรบสาวผู้ใช้ดาบสะกดวิญญาณเป็นอาวุธ เป็นผู้คุ้มกันแฟลก- ไอค์ แบรินโฮลทซ์ รับบท กริกส์ ผู้คุมเรือนจำ- สกอตต์ อีสต์วุด รับบท ร้อยโทเอดเวิดส์ ผู้ช่วยแฟลก- ชายลีน ปิแอร์-ดิกสัน รับบท โซอี ลูกสาวของเดดช็อต- อาแล็ง ชานวน รับบท อินคิวบัส พี่ชายของเอนแชนเทรส
ร่วมด้วยเบน แอฟเฟล็กและเอสรา มิลเลอร์ ที่กลับมารับบทบรูซ เวย์น / แบทแมนและแบร์รี อัลเลน / เดอะแฟลช ตามลำดับ

**การผลิต**
วอร์เนอร์บราเธอร์สพัฒนาภาพยนตร์เรื่องนี้ในเดือนกุมภาพันธ์ 2009 เดวิด เอเยอร์รับหน้าที่ผู้กำกับและผู้เขียนในเดือนกันยายน 2014 ต่อมาในเดือนมีนาคม 2015 เอเยอร์กล่าวว่าภาพยนตร์เรื่องนี้จะเกี่ยวข้องกับอาร์แคมอะไซลัม (Arkham Asylum) ซึ่งตัวละครส่วนใหญ่ในเรื่องถูกคุมขังอยู่ที่นี่ด้วย
การถ่ายทำเริ่มในเดือนเมษายน 2015 ส่วนใหญ่ถ่ายทำที่เมืองโทรอนโต ประเทศแคนาดา และเสร็จสิ้นในเดือนสิงหาคม ปีเดียวกัน

**การตอบรับและรางวัล**
ทีมพลีชีพ มหาวายร้าย ทำรายได้เปิดตัวในประเทศไทย 13.28 ล้านบาท ระหว่างวันที่ 1–7 กันยายน ค.ศ. 2016 ภาพยนตร์เรื่องนี้ทำรายได้ 104.37 ล้านบาท

**รางวัล**
ทีมพลีชีพ มหาวายร้าย ได้รับรางวัลชนะเลิศ- รางวัลออสการ์ ครั้งที่ 89 (ค.ศ. 2017) สาขา Best Makeup and Hairstyling- รางวัลคริติกส์ชอยส์อะวอดส์ สาขานักแสดงหญิงในภาพยนตร์แอ็กชัน- รางวัลฮอลลีวูดมิวสิกอินมีเดียอะวอดส์ สาขาอัลบั้มเพลงประกอบภาพยนตร์ยอดเยี่ยม- รางวัล Guild of Music Supervisors Awards ประจำปี ค.ศ. 2017 สาขา Best Music Supervision for Trailers- รางวัล Make-Up Artists and Hair Stylists Guild Awards ประจำปี ค.ศ. 2017 สาขา Best Period and/or Character Makeup - Feature-Length Motion Picture- รางวัลเอ็มทีวีวิดีโอมิวสิกอะวอดส์ ประจำปี ค.ศ. 2016 สาขาวิดีโอเพลงร็อก ("ฮีทเธนส์" โดยทเวนตีวันไพล็อตส์)- พีเพิลส์ชอยส์อะวอดส์ ครั้งที่ 43 (ค.ศ. 2017) สาขา Favorite Action Movie Actress (มาร์โก ร็อบบี)- รางวัลทีนชอยส์อะวอดส์ ประจำปี ค.ศ. 2016
** สาขา Choice AnTEENcipated Movie
** สาขา Choice Movie Actress: AnTEENcipated (คาร่า เดอเลวีญ)

**ภาคต่อ**
เดิมเดวิด เอเยอร์ได้รับการวางตัวให้กลับมากำกับภาคต่อของ ทีมพลีชีพ มหาวายร้าย แต่ภายหลังเขาถอนตัวเพื่อไปทำงานกอแทมซิตีไซเรนส์ (Gotham City Sirens) แทน ต่อมากาวิน โอคอนเนอร์เข้ามารับหน้าที่เขียนบทและกำกับ โดยมีเจมส์ กันน์รับหน้าที่เขียนบทใหม่ ต่อมาในเดือนมกราคม ค.ศ. 2019 มีรายงานว่ากันน์จะทำหน้าที่ผู้กำกับในภาคต่อนี้ โดยมีกำหนดเข้าฉายในเดือนสิงหาคม ค.ศ. 2021

**อ้างอิง**

**แหล่งข้อมูลอื่น**
 ทีมพลีชีพ มหาวายร้าย- ทีมพลีชีพ มหาวายร้าย- 1386697- 8221
หมวดหมู่:จักรวาลขยายดีซี
หมวดหมู่:ภาพยนตร์ซูเปอร์ฮีโร
หมวดหมู่:ภาพยนตร์ที่ออกฉายในปี พ.ศ. 2559
หมวดหมู่:ภาพยนตร์ภาษาอังกฤษ
หมวดหมู่:ภาพยนตร์อเมริกัน
หมวดหมู่:ภาพยนตร์ข้ามฝั่ง
หมวดหมู่:ภาพยนตร์โดยวอร์เนอร์บราเธอร์ส
หมวดหมู่:ภาพยนตร์ที่ถ่ายทำในชิคาโก
หมวดหมู่:ภาพยนตร์ที่ถ่ายทำในโทรอนโต
หมวดหมู่:ภาพยนตร์ศิลปะการต่อสู้
หมวดหมู่:ภาพยนตร์ที่มีฉากในทำเนียบขาว
หมวดหมู่:ซุยไซด์สควอด